“ศบค.” เปิดแผนฉีดวัคซีนโควิด 2 แสนโดสแรก 4 กลุ่มเป้าหมาย กระจาย 13 จังหวัด
“ศบค.” เปิดแผนฉีดวัคซีนโควิด 2 แสนโดสแรก 4 กลุ่มเป้าหมาย กระจาย 13 จังหวัด
“ศบค.” เปิดแผนฉีดวัคซีนโควิด 2 แสนโดสแรก 4 กลุ่มเป้าหมาย กระจาย 13 จังหวัด
23 ก.พ. 2564

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. เปิดเผยว่า ที่ประชุมศบค.ชุดใหญ่วานนี้ (23 ก.พ.64) เห็นชอบแผนกระจายวัคซีนจำนวน 200,000 โดสแรกที่จะได้รับในวันที่ 24 ก.พ.64 ให้กับกลุ่มเป้าหมาย 4 กลุ่ม ในพื้นที่ควบคุมสูงสุดและเข้มงวด, พื้นที่ควบคุม และ พื้นที่ขับเคลื่อนเศรษฐกิจและสังคม รวม 13 จังหวัด ได้แก่ สมุทรสาคร, กทม.(ฝั่งตะวันตก), ปทุมธานี, นนทบุรี, สมุทรปราการ, ตาก (อ.แม่สอด), นครปฐม สมุทรสงคราม, ราชบุรี, ชลบุรี, ภูเก็ต, สุราษฎร์ธานี (อ.เกาะสมุย) และ เชียงใหม่
สำหรับ 4 กลุ่มเป้าหมาย ประกอบด้วย
1.บุคลากรทางการแพทย์และสาธารณสุขด่านหน้าทั้งภาครัฐและเอกชน
2.บุคคลที่มีโรคประจำตัว อาทิ
– โรคทางเดินหายใจเรื้อรังรุนแรง เช่น ปอดอุดกั้นเรื้อรัง และโรคหอบหืดที่ควบคุมได้ไม่ดี เป็นต้น
– โรคหัวใจและหลอดเลือด
– โรคไตเรื้อรังระยะที่ 5 ที่ได้รับการบำบัดทดแทนไต
– โรคหลอดเลือดสมอง
– โรคมะเร็งทุกชนิดที่อยู่ระหว่างเคมีบำบัด รังสีบำบัด และภูมิคุ้มกันบำบัด
– โรคเบาหวาน
– โรคอ้วน ที่มีน้ำหนักมากกว่า 100 กิโลกรัม หรือ BMI มากกว่า 35 กิโลกรัมต่อตร.ม.
3.ผู้ที่มีอายุตั้งแต่ 60 ปีขึ้นไป
4.เจ้าหน้าที่ที่เกี่ยวข้องกับการควบคุมโรคโควิด-19 ที่มีโอกาสสัมผัสผู้ป่วย
ทั้งนี้ มอบหมายให้คณะกรรมการโรคติดต่อจังหวัด พิจารณาจัดสรรจำนวนวัคซีนให้แต่ละกลุ่มเป้าหมายตามสถานการณ์และบริบทของพื้นที่